“จีน” เปิดยอด “ส่งออก-นำเข้า” เดือนพ.ย. ต่ำคาด เซ่นดีมานด์ลด-ล็อกดาวน์
“จีน” เปิดตัวเลขส่งออกเดือนพ.ย.หดตัวลง 8.7% ส่วนนำเข้าลดลง 10.6% ได้รับผลกระทบจากอุปสงค์ทั่วโลกที่ชะลอตัวลงและเหตุการณ์ล็อกดาวน์
“จีน” เปิดตัวเลขส่งออกเดือนพ.ย.หดตัวลง 8.7% ส่วนนำเข้าลดลง 10.6% ได้รับผลกระทบจากอุปสงค์ทั่วโลกที่ชะลอตัวลงและเหตุการณ์ล็อกดาวน์
7 ธ.ค. 2565

สำนักงานศุลกากรจีน (GAC) รายงานในวันนี้ (7 ธ.ค.65) ว่า ยอดส่งออกเดือนพ.ย.หดตัวลง 8.7% เมื่อเทียบเป็นรายปี ซึ่งย่ำแย่กว่าที่นักวิเคราะห์ในโพลสำรวจของสำนักข่าวรอยเตอร์คาดการณ์ไว้ว่าอาจลดลง 3.5% หลังจากที่ขยับลง 0.3% ในเดือนต.ค. โดยยอดส่งออกของจีนได้รับผลกระทบจากอุปสงค์ทั่วโลกที่ชะลอตัวลง
ขณะที่ยอดนำเข้าเดือนพ.ย.ร่วงลง 10.6% ซึ่งมากกว่าที่นักวิเคราะห์คาดว่าอาจลดลง 6% หลังจากที่ปรับตัวลง 0.7% ในเดือนต.ค. โดยยอดนำเข้าของจีนได้รับแรงกดดันจากการอุปโภคบริโภคที่ทรุดตัวลงภายในประเทศ อันเป็นผลมาจากมาตรการควบคุมการแพร่ระบาดของโรคโควิด-19 และการทรุดตัวของตลาดอสังหาริมทรัพย์
ทั้งนี้ จีนมียอดเกินดุลการค้าในเดือนพ.ย.ที่ 6.984 หมื่นล้านดอลลาร์ ต่ำกว่าที่นักวิเคราะห์คาดการณ์ไว้ที่ 7.81 หมื่นล้านดอลลาร์ หลังจากที่มียอดเกินดุลในเดือนต.ค.ที่ระดับ 8.515 หมื่นล้านดอลลาร์